KRPZ-TN-OKAP-11-027/2025 Trenčín 11.07.2025

**Pozor na podvody cez WhatsApp a investičné lákadlá!**

V poslednej dobe sa množia prípady podvodov cez aplikáciu WhatsApp, ktoré sú zamerané najmä na seniorov. Podvodníci sa často vydávajú za rodinných príslušníkov, úradníkov alebo pracovníkov banky. Využívajú dôverčivosť a vytvárajú pocit naliehavosti, aby Vás presvedčili na odoslanie peňazí, alebo zdieľanie citlivých údajov. V súčasnosti podvodníci čoraz častejšie **lákajú seniorov aj na investovanie do kryptomien.**

**Ako tieto podvody fungujú?**

* Dostanete správu od cudzieho čísla, ktoré sa vydáva za Vaše dieťa, vnuka alebo známeho. Napr. „Ahoj, mám nové číslo, pomôžeš mi?“
* Podvodník Vás požiada o peniaze s výhovorkou – nefunkčný účet, stratená karta, problém v zahraničí a pod.
* Môžete dostať aj správu s odkazom na „výhru“ alebo investičnú príležitosť – keď kliknete, môžu získať prístup k Vašim údajom alebo nainštalovať škodlivý softvér.
* Mnohé správy sa tvária ako bankové upozornenia – ak zadáte svoje údaje, môžu Vám vybieliť účet.

**Pozor aj na kryptomeny!**

* Tvrdia, že ide o **bezpečnú a výhodnú investíciu**, kde môžete rýchlo zarobiť.
* Môžu Vám ponúknuť pomoc s registráciou na investičnej stránke, alebo Vás **požiadajú o vzdialený prístup do počítača**.
* Následne Vás navádzajú k zadávaniu **osobných údajov, bankových hesiel, alebo k prevodu peňazí**.
* Všetko pôsobí dôveryhodne – no **ide o premyslený podvod**. Takto už **mnohí ľudia prišli o tisíce eur**!

**Ako sa chrániť?**

* Nikdy neposielajte peniaze len na základe správy. Vždy si overte, s kým naozaj komunikujete – zavolajte im!
* Neposkytujte bankové ani osobné údaje cez WhatsApp!
* Neklikajte na odkazy z neznámych čísel. Môžu Vás presmerovať na falošné stránky!
* Pozorne si všímajte pravopisné chyby, podozrivé odkazy a neobvyklé požiadavky!
* Ak máte pochybnosti, poraďte sa s niekým blízkym alebo kontaktujte políciu!

**Čo robiť, ak ste už naleteli?**

* Ihneď kontaktujte svoju banku! Možno ešte stihnú zablokovať podvodnú transakciu!
* Nahláste prípad polícii na známom telefónnom čísle 158!
* Zablokujte podvodné číslo vo WhatsAppe a nahláste ho ako spam!

**WhatsApp je súkromný nástroj na komunikáciu s blízkymi – nepoužívajte ho na zdieľanie údajov alebo investovanie!**